PREDKLADACIA SPRÁVA

Ministerstvo spravodlivosti Slovenskej republiky predkladá d návrh riadneho predbežného stanoviska k Návrhu nariadenia Európskeho parlamentu a Rady o 28. režime podnikového rámca – spoločnosti „EU Inc.“ (ďalej len „návrh nariadenia“).
Európska komisia dňa 18.3.2026 predložila legislatívny návrh týkajúci sa 28. režimu pre obchodné spoločnosti  s názvom „EU Inc.“ spoločne s odporúčaním EK k definícií inovatívnych podnikov, inovatívnych startupov a inovatívnych scaleupov. Predmetná iniciatíva je deklarovaná ako priorita pre konkurencieschopnosť EÚ. 
Cieľom návrhu je riešenie zaostávania EÚ za hlavnými konkurentmi v oblasti konkurencieschopnosti a inovácií, ktoré potvrdili Draghiho aj Lettova správa. Kľúčovou príčinou je právna fragmentácia – každý členský štát má vlastné právo upravujúce obchodné spoločnosti, čo startupy a scaleupy brzdí pri expanzii na jednotnom trhu. Cieľom návrhu je tak poskytnúť lepšie podmienky na začatie podnikania a lepšie príležitosti na rast a rozširovanie v EÚ a podporiť viac investícií do spoločností v EÚ, najmä v počiatočných fázach ich rozvoja a rastu. Vďaka týmto lepším podmienkam a príležitostiam sa má posilniť konkurencieschopnosť spoločností a hospodárstva EÚ a zlepšiť fungovanie jednotného trhu.
Návrhom sa tak má dosiahnuť:
· úprava harmonizovaných pravidlá pre celý životný cyklus spoločnosti – od vzniku cez fungovanie až po likvidáciu či konkurz,´
· jednoduchšie a lacnejšie zakladanie spoločností vrátane plne digitálnych, cezhraničných postupov,
· atraktívnejšie prostredie pre investorov (rýchle digitálne postupy pri vstupe kapitálu, zamestnanecké akcie).
Za účelom dosiahnutia cieľov návrhu sa navrhuje zaviesť novú harmonizovanú právnu formu obchodnej spoločnosti – EU Inc. Má ísť o vnútroštátnu právnu formu so zásadne harmonizovanými pravidlami. Návrh má pokrývať celý životný cyklus spoločnosti (založenie, fungovanie, ukončenie podnikania), pričom dôraz sa kladie na digitalizáciu všetkých postupov. 
Návrh obsahuje ustanovenia o založení spoločnosti EU Inc., ktoré má prebiehať výlučne v digitálnej forme, pričom takúto spoločnosť by malo byť možné založiť bez potreby fyzickej prítomnosti v členskom štáte registrácie. Registrácia do obchodného registra ostáva ponechaná na členských štátoch, podanie návrhu však bude možné cez centrálne rozhranie EÚ, ktoré vyvinie Európska komisia. Pri založení takéhoto typu spoločnosti sa kladie dôraz na formulár stanov a návrhu na registráciu do obchodného registra, využitie Európskej podnikovej peňaženky a rýchlu a lacnú registráciu. 
EU Inc. má byť právnou formou ktorá pripomína spoločnosť s ručením obmedzeným, avšak podiely v nej sú akciami v rozsahu akciovej spoločnosti. Obsiahla úprava korporátnych pravidiel EU Inc. má zabezpečiť rovnaké pravidlá v členských štátoch s cieľom predvídateľnosti vo vzťahoch aj pri cezhraničnom pôsobení v takejto spoločnosti.

Vo vzťahu k ukončeniu podnikania sa navrhujú pravidlá likvidácie solventnej EU Inc., ako aj pravidlá insolvenčných postupov pre inovatívne startupy.
[bookmark: _GoBack]Návrh nariadenia predpokladá negatívny vplyv na rozpočet verejnej správy. Návrh predpokladá pozitívny vplyv a negatívny vplyv na podnikateľské prostredie a tiež púzitívny a na informatizáciu spoločnosti. Návrh nepredpokladá vplyvy na služby verejnej správy pre občana, sociálne vplyvy ani vplyvy na životné prostredie. Vlastné posúdenie vplyvov vypracujú rezorty k tým návrhom, ktorými sa budú implementovať ustanovenia nariadenia v prípade jeho prijatia.
